text: Valuta-lån farlige for kommunerne
  11 august 2011 kl. 16.13
  En del kommuner har spekuleret med skatteborgernes penge ved at låne i schweizerfranc, da kursen var lav. Nu er kursen steget, og det er dyrt at betale lånet tilbage.
  Lån i schweizerfranc bliver af økonomer betegnet som en tikkende bombe under den kommunale økonomi. Over halvdelen af landets kommuner har optaget, hvad økonomer vil kalde spekulative lån i den udenlandske valuta.
  
  Kurs på himme-flugt
  Byggeriets Dagblad - Licitationen - har spurgt kommunerne og KommuneKredit og fundet ud af, at lån i udenlandsk valuta udgør cirka 13 procent af låntagningen per 31. december 2010. 
  Kommunerne havde lånt cirka 5,4 milliarder kroner i schweizerfranc, der kursmæssigt siden nytår har været på noget af en himmelflugt. Mange kommuner optog lånene i schweizerfranc til en kurs under 4,80 kroner, men for nylig gik kursen op over 6,50 kroner.
  
  Lav rente i årevis
  Det er den relativt lave rente i schweizerfranc i forhold til danske kroner der i en længere årrække har motiveret flere kommuner til at optage gæld i schweizerfranc.
  Imidlertid stiger rentebetalingerne voldsomt, når den schweiziske valuta er så høj som nu, og dermed er det blevet en meget dårlig forretning for kommunerne og dermed skatteborgerne.
  
  Casino-økonomi
  En af de kommunalpolitikere, der igen og igen har advaret kommunen mod at optage lån i schweizerfranc, er Hvidovres anden viceborgmester Arne Bech fra Hvidovre-listen.
  Han oplyser over for Licitationen, at Hvidovre foreløbig har tabt cirka 75 millioner kroner på at spekulere i schweizerfranc, og han understreger, at kommunalpolitikere simpelt hen ved for lidt om, hvilke risici, de kaster sig ud i for skatteborgernes penge.Han kalder det for ren casino-økonomi.
   
  Før sommerferien blev de kommunale låne-regler justeret, så kommunerne kun kan låne i kroner og Euro.
  